გაჯა მადას უნივერსიტეტი
გაჯა მადას უნივერსიტეტი ― საჯარო კვლევითი უნივერსიტეტი სლემანში, ჯოკიაკარტის სპეციალურ რეგიონში, ინდონეზიაში. ოფიციალურად დაარსდა 1949 წლის 19 დეკემბერს. გაჯა მადას უნივერსიტეტი ერთ-ერთი უძველესი და უდიდესი უმაღლესი საგანმანათლებლო დაწესებულებაა ქვეყნის მასშტაბით. გაჯა მადას უნივერსიტეტი პირველი სახელმწიფო უნივერსიტეტია ინდონეზიაში და ერთ-ერთ საუკეთესო უნივერსიტეტად ითვლება ქვეყნის მასშტაბით. QS-ის უნივერსიტეტების მსოფლიო რეიტინგში გაჯა მადას უნივერსიტეტი პირველ ადგილზეა ინდონეზიის მასშტაბით და 231-ე ადგილზეა მსოფლიო მასშტაბით. უნივერსიტეტი 1940-იან წლებში ნიდერლანდელთა მმართველობის დროს დაარსდა და პირველი სამედიცინო ფაკულტეტი იყო, სადაც აბორიგენ ინდონეზიელებს იღებდნენ. უნივერსიტეტი 18 ფაკულტეტსა და 27 კვლევით ცენტრს მოიცავს. ფუნქციონირებს 68 საბაკალავრო, 23 სადიპლომო, 104 სამაგისტრო და სპეციალური, 43 სადოქტორო და 4 პოსტსადოქტორო სასწავლო პროგრამა. უნივერსიტეტში დაახლოებით 55 000 სტუდენტი და 1 187 უცხოელი სტუდენტი სწავლობს. პერსონალის რაოდენობა 2 500 ადამიანს აღწევს. უნივერსიტეტის კამპუსი 360 აკრზეა (150 ჰექტარი) განლაგებული და დაწესებულებებთან ერთად სტადიონსა და ფიტნეს ცენტრსაც მოიცავს. უნივერსიტეტს სახელი ეწოდა XIV საუკუნეში მაჯაპაჰიტის მმართველის, გაჯა მადას პატივსაცემად, რომელიც ზოგიერთი მკვლევარის აზრით, ინდონეზიელი ერის პირველ გამაერთიანებლად მიიჩნევა. უნივერსიტეტის სახელწოდებაში დღემდე შემორჩენილია ნიდერლანდების ხანის მართლწერა. 1985 წელს გაჯა მადას უნივერსიტეტში სატყეო საქმის ხარისხი მიიღო ინდონეზიის მეშვიდე და დღევანდელმა პრეზიდენტმა, ჯოკო ვიდოდომ.